ועדת העבודה, הרווחה והבריאות, כנסת 18, פרוטוקול מספר 605, 2012-01-02 13:05

חיים כץ: צהרים טובים.

חיים כץ: יום שני בשבוע, ז' בטבת, ה-2 בינואר 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק פיצויי נפגעי פוליו (תיקון – נפגעים שנולדו מחוץ לישראל), התשס"ט-2009 של חבר הכנסת ציון פיניאן והצעת חוק פיצוי לנפגעי פוליו (תיקון – נפגע פוליו שלקה במחלת הפוליו לפני קום המדינה), התש"ע-2010 של חברי הכנסת דב חנין, מוחמד ברכה, חנא סוייד ועפו אגבאריה.

חיים כץ: הבוקר אמרו לי שנציגי עורכי הדין של הביטוח הלאומי בשביתה.

חיים כץ: לא ידעתי איך לנהוג, האם לקיים את הישיבה או לא, אבל לפרוטוקול יאמר נציג האוצר בביטוח הלאומי את מה שאמר לי.

דב בארי: דב בארי, משרד האוצר.

דב בארי: לקראת הדיון אני דיברתי - לא היום כי היום הם בשביתה ולא דיברו אתו – עם נציגי הביטוח הלאומי.

חיים כץ: הם היו כאן בבוקר על הדיון על הרטרואקטיביות של קצבת זקנה.

דב בארי: אתמול, לפני שהתחילה השביתה באופן רשמי, דיבר אתי נציג הביטוח הלאומי, עורך דין רועי קרת, ובנושא הזה, ככל שנתבקש בהמשך הדיון להציג את עמדת הממשלה, יש כאן עמדה שמסוכמת גם עם משרד המשפטים, גם משרד האוצר, גם משרד הבריאות וגם המוסד לביטוח לאומי.

ציון פיניאן: אם הם לא יציגו, אני אציג את הנושא.

חיים כץ: חבר הכנסת ציון פיניאן, אנחנו דנים בהכנה לקריאה ראשונה.

חיים כץ: תציג את הצעת החוק ותגיד מה שיש לך לומר.

חיים כץ: לאחר מכן חבר הכנסת עפו אגבאריה יאמר את מה שיש לו לומר.

חיים כץ: אחר כך יתייחסו נציגי הממשלה.

חיים כץ: יש כאן הרבה משתתפים ויכול להיות שלחלקם הנושא נוגע ולחלקם לא.

חיים כץ: כאן נציגי הממשלה יגידו את מה שהם חושבים גם אם זה לא נראה לכם.

חיים כץ: אתם אחר כך תוכלו להגיב בצורה מסודרת.

חיים כץ: גם אם הם אומרים הפוך ממה שאתם חושבים, אתם לא מפריעים להם לומר את הדברים.

ציון פיניאן: בשנת 2007 חוקק חוק נפגעי הפוליו לגבי כל החולים שנפגעו בתחום מדינת ישראל והוא אושר.

ציון פיניאן: לאחר כשנה או שנה ומשהו היו מספר חברי כנסת שהגישו הצעה וניסו לתקן את העוולה שנגרמה, כך שזה לא יחול רק על נפגעים שנפגעו בתוך מדינת ישראל אלא יחול גם על העולים שמגיעים מהמדינות השונות מחוץ למדינת ישראל ושנפגעו במחלת שיתוק ילדים.

חיים כץ: וגם לפני קום המדינה.

ציון פיניאן: כן.

ציון פיניאן: וגם לפני קום המדינה.

ציון פיניאן: לגבי אלה שנפגעו לפני קום המדינה, זאת הייתה החלטת בג"ץ.

שמרית שקד: כן.

שמרית שקד: זאת הייתה החלטת בג"ץ.

ציון פיניאן: אני מתכוון חולים שלקו במחלה מחוץ לגבולות ישראל.

חיים כץ: את זה יש בסעיף 2.

ציון פיניאן: כן.

ציון פיניאן: זה החוק של עפו אגבאריה.

ציון פיניאן: זה חוק אחר.

ציון פיניאן: אני מדבר על החוק שלי.

ציון פיניאן: אני מדבר על חוק מספר 480.

ציון פיניאן: עת נבחרתי, הגשתי את הצעת החוק לתיקון, עברתי כמה ישיבות גם בוועדת האתיקה כדי שלא יהיה הניגוד עניינים, כי אני חולה במחלת הפוליו, וקיבלתי את האישור.

חיים כץ: החוק הזה יחול עליך?

ציון פיניאן: כן.

ציון פיניאן: יחול עלי.

ציון פיניאן: קיבלתי את אישור הייעוץ המשפטי לפיו אני יכול להגיש את הצעת החוק.

שמרית שקד: ועדת האתיקה.

ציון פיניאן: כן.

ציון פיניאן: ועדת האתיקה.

ציון פיניאן: הגשתי את הצעת החוק.

ציון פיניאן: הצעת החוק אושרה על ידי ועדת שרים בתנאי שיהיה תיאום עם כמה משרדים.

ציון פיניאן: ישבנו כשלוש-ארבע ישיבות ואפילו יותר כאשר הם באו בעמדה נחושה שהם לא מוכנים לתיקון וזאת מהסיבות שלהם.

חיים כץ: אז למה הם אישרו את זה בוועדת שרים?

ציון פיניאן: אישרו את זה.

חיים כץ: כדי שתרגיש שהעברת הצעת חוק טרומית?

ציון פיניאן: כן.

ציון פיניאן: אנחנו כאן כדי לתקן את המעוות.

ציון פיניאן: כל הניסיונות שלנו לשכנע אותם, והבאנו גם ייעוץ בנושא של הפוליו, כבר בישיבה הראשונה ראיתי את אנשי משרד המשפטים, את אנשי האוצר ואת אנשי הביטוח הלאומי, בחורים, כל אחד בפני עצמו עלם חמודות, אבל הם באו מקובעים ואי אפשר לשכנע אותם.

ציון פיניאן: אני לא רוצה להתבטא במילה מהמקורות לגבי כל האנשים שבאים מקובעים כי זה לא נעים, אבל הם באו מוכנים לטרפד את ההצעה ולא מוכנים לשמוע כלום.

ציון פיניאן: הזמנו את פרופסור אורי שהוא מומחה בעל שם עולמי בנושא הזה והוא נתן הרצאה מאלפת ובה נאמר שהאנשים האלה קיבלו טיפול לקוי.

ציון פיניאן: החוק הזה צריך לחול עם עלינו.

ציון פיניאן: ההצעה שלי באה למרות התנגדות האוצר, הביטוח הלאומי ומשרד המשפטים.

ציון פיניאן: לגבי ביטוח לאומי,כל הזמן אני אומר שבמדינת ישראל יש שלוש מדינות כאשר מדינה אחת היא מדינת ישראל, האחת הביטוח הלאומי והאחת מינהל מקרקעי ישראל.

ציון פיניאן: עד כאן ההקדמה.

חיים כץ: עפו, בקשה.

עפו אגבאריה: אנחנו הגשנו את הצעת החוק שלנו לגבי נפגעי פוליו.

חיים כץ: אתה מדבר על נפגעים לפני קום המדינה.

עפו אגבאריה: כן.

עפו אגבאריה: מדובר בקבוצה קטנה של אנשים, ילידי הארץ הזאת, האדמה הזאת.

עפו אגבאריה: קמה המדינה ומה העוול שהם עשו כך שהמדינה לא תכיר בנכות שלהם כמו ביתר הנפגעים אפילו אם הם נפגעו יום אחד אחרי קום המדינה?

עפו אגבאריה: היה תאריך מסוים, 14 במאי 1948, וכל מי שנפגע אחרי התאריך הזה – מוכר, אבל מי שנפגע יומיים לפני התאריך הזה, הוא לא מוכר.

חיים כץ: מה היה הרציו?

עפו אגבאריה: כאילו המדינה לוקחת אחריות על הטיפול שהיא נתנה.

עפו אגבאריה: זה היה יכול להיות לגבי הילדים שנפגעו בשנות ה-60 או ה-70 והיו מקרים כאלה כי החיסונים לא היו כל כך מתאימים אבל לפני כן לא היה טיפול.

חיים כץ: מה אמר בג"ץ?

שמרית שקד: בג"ץ קבע שהכנסת לא התכוונה להוציא מתחולת החוק את אותם חולים שחלו במחלה בישראל לפני קום המדינה.

חיים כץ: למה אתם מגישים הצעת חוק אם יש לכם את זה בבג"ץ?

עפו אגבאריה: אם זה מוכר, זה בסדר, אבל אם זה לא מוכר?

עפו אגבאריה: כנראה זה לא בוצע.

עפו אגבאריה: אם זה כך, שזה יבוצע.

עפו אגבאריה: מדובר בסך הכול בקבוצה של כשישים אנשים בכל המדינה שפנתה למוסד לביטוח לאומי אבל נדחתה על ידו.

עפו אגבאריה: נאמר להם שהם לא יכולים לקבל את הקצבה כי הם נולדו לפני קום המדינה.

חיים כץ: הבנתי.

חיים כץ: אני פונה לאוצר.

חיים כץ: אתה הנציג הבכיר של האוצר כאן, האחד והיחידי.

חיים כץ: תגיד לי, כמה זה עולה לנו, שתי הצעות החוק בנפרד?

דב בארי: לעניין הצעת החוק שחבר כנסת אגבאריה דיבר עליו, למיטב ידיעתי זה מיושם כיום והאנשים האלו זכאים.

דב בארי: כל מי שלקה במחלה לפני 1948, זכאי וזה בעקבות הפסיקה של בית המשפט.

עפו אגבאריה: זה מיושם?

דב בארי: למיטב הבנתי והבנתי, כן.

עפו אגבאריה: כנראה שזה לא מיושם.

חיים כץ: הוא ילד רציני.

דב בארי: אפשר לבדוק את זה מול ביטוח לאומי כמובן.

חיים כץ: קיבלו?

קריאה: קיבלו.

עפו אגבאריה: אם כן, למה שזה לא יהיה בחקיקה?

חיים כץ: זה ישנו.

חיים כץ: לחוק שלך אין בסיס כי אין בעיה.

עפו אגבאריה: אני רק אשמח אם אין בעיה.

חיים כץ: אם כן, הצעת החוק הזאת, אנחנו לא מטפלים בה.

ציון פיניאן: זה רק מחריף את הבעיה ולכן עולה השאלה למה אנחנו לא מקבלים.

חיים כץ: כמה אנשים יש וכמה זה עולה לנו?

דב בארי: לגבי הצעת החוק הפרטנית של חבר הכנסת פיניאן, אנחנו יודעים כמה זה יעלה לנו במינימום אבל אנחנו לא יודעים כמה זה יעלה לנו במקסימום ואני אסביר מדוע.

דב בארי: יש לנו מאגר נתונים לגבי אוכלוסייה שתבעה גמלה ונפסלה בגין הנימוק הזה.

דב בארי: אנחנו מדברים על קרוב לאלף אנשים.

קריאה: מה פתאום?

קריאה: 400.

חיים כץ: סליחה, אני אמרתי שאף אחד לא יעיר גם אם הוא טועה.

חיים כץ: כאן אין ויכוח.

חיים כץ: אם את רוצה לדבר אחר כך, אתן לך להגיד מה שאת רוצה כי אחרת לשם מה אני עושה דיון?

חיים כץ: אני אשב אתך וזהו.

דב בארי: אלה מספרים שיש לנו דרך מחלקת המחקר של המוסד לביטוח לאומי והם קיבלו סימוכין גם במסמך של מרכז המידע של הכנסת שיכול להיות שהוא אפילו על שולחן הוועדה.

דב בארי: אנחנו מדברים על עלות שנתית של כ-35 מיליון שקלים ועלות חד פעמית של 75 מיליון שקלים.

ציון פיניאן: מדובר על כ-600 חולים, פלוס-מינוס.

חיים כץ: כמה אמרת שפנו?

ציון פיניאן: אלף.

דב בארי: אני מכיר מספר של 900.

ציון פיניאן: מדובר על 600.

חיים כץ: למה אתה אומר 600 אם פנו אליו 900?

ציון פיניאן: הוא לקח גם אנשים שלא מגיע להם ושלא עומדים בקריטריונים של מתחת לעשרים אחוזים.

קריאה: הם לא היו חולי פוליו.

חיים כץ: זאת אומרת, אתה מדבר על 600 והוא מדבר על 900.

חיים כץ: אתה מדבר על עשרים מיליון לחודש וחמישים מיליון חד פעמי.

ציון פיניאן: 45 מיליון חד פעמי.

ציון פיניאן: ברגע שהגשתי את הצעת החוק, הם דיברו על 200 מיליון פלוס מיליון.

חיים כץ: אתה מדבר על עשרים מיליון וחמישים מיליון.

ציון פיניאן: חד פעמי 45 מיליון ועשרים מיליון חודשי.

דב בארי: לדעתי העלויות המקוריות כללו גם את לפני 1948.

ציון פיניאן: אם כך, אני צודק.

עפו אגבאריה: כן, זה כלול כי אז היו כ-500 ונשארו כ-400-450.

חיים כץ: משרד המשפטים, מה רצית להגיד?

שי סומך: את עמדת הממשלה.

שי סומך: אני אומר קודם כל כמה דברים בתחום הביטחון הסוציאלי בתחום הנכות.

שי סומך: בביטחון הסוציאלי בתחום הנכות, המחלה ככלל לא אמורה להוות פרמטר.

שי סומך: מה שאמור להוות פרמטר ככלל, זאת דרגת הנכות הרפואית ו/או התפקודית, לפעמים יש גם תוספת סוציאלית כך שזה מצב סוציו אקונומי.

שי סומך: זה מה שאמור להיות.

שי סומך: אם יש שני אנשים שאחד חולה במחלה מסוימת והשני חולה במחלה אחרת ושניהם באותו מצב רפואי ובאותו מצב תפקודי, הם צריכים לקבל אותו הדבר.

שי סומך: זה ככלל.

שי סומך: כך צריך להיראות ביטחון סוציאלי וכך זה לדעתי נכון.

שי סומך: חוק הפוליו שעבר ב-2007, ידוע שהדרגים המקצועיים בממשלה התנגדו לו והוא לא עולה בקנה אחד עם העיקרון הזה ולכן אני יכול לומר גם בדיעבד שהוא מעורר קושי.

שי סומך: דבר נוסף שמעורר קושי הוא שאוכלוסיית נכי הפוליו היא אוכלוסייה שיחסית מופלית לטובה במערכת הנכות הכללית.

קריאה: נכות הביטחון.

קריאה: לא צה"ל.

שי סומך: חיילי צה"ל, זאת קטגוריה אחרת.

שי סומך: אני מדבר כרגע על האוכלוסייה של הנכות הכללית.

שי סומך: האוכלוסייה של הנכות הקבלית מקבלת שר"ם יחסי גבוה, בסביבות 4,500 שקלים לחודש במקסימום.

חיים כץ: אתה מסביר לי עכשיו למה אתם מתנגדים?

שי סומך: כן.

שי סומך: הם מקבלים הטבות ברכב וגמלת ניידות שבמקסימום יכולה להגיע ל-7,700 שקלים.

ציון פיניאן: במאה אחוזי נכות.

חיים כץ: סיכמנו שגם אם הוא טועה, לא מדברים.

חיים כץ: תשמע, יש כאן אנשים שבקיאים בנושא כי הם מקבלים את הגמלה כל חודש.

חיים כץ: תשתדל לדבר במספרים האמיתיים.

חיים כץ: אחר כך אני בא לדיונים ואומר שפקידי הממשל באים לכאן ומפריזים אבל כועסים עלי ושואלים אותי למה אני אומר דברים כאלה.

חיים כץ: דבר על ממוצעים.

חיים כץ: אל תדבר במקסימום אלא בממוצעים.

חיים כץ: לגביך ממוצע זה כמו מקסימום.

חיים כץ: כמו שאתה לא אומר מינימום, אתה משחק אתי בלקנות או למכור.

חיים כץ: דבר ממוצע.

שי סומך: נכה שרמת התפקוד שלו היא 150 אחוזים בשר"ם מקבל 4,500 שקלים לחודש.

שי סומך: גמלת הניידות היא מ-2,000 שקלים עד ל-7,700 שקלים.

שי סומך: אני לא מהביטוח הלאומי ולכן אין לי את הממוצע.

שי סומך: זה מה שמצאתי באתר של הביטוח הלאומי.

שי סומך: זה מה שהיה בחוק הפוליו, אבל בחוק הפוליו שהיה מאוד בעייתי לתפיסתנו כי הוא סטה מהעיקרון הכללי שאמרתי קודם שמחלה לא אמורה להוות פרמטר בביטחון הסוציאלי, הוציאו את הנכים מחוץ לארץ.

שי סומך: הוציאו את הנכים שחלו בחוץ לארץ כי יש הבדל בין הנכים שחלו שם לבין אלה שחלו כאן.

חיים כץ: למה?

שי סומך: ההתפרצות.

שי סומך: האחריות הייתה על התפרצות המחלה.

חיים כץ: חשבתי שאנחנו מדינת היהודים.

חיים כץ: עפו, אל תגיד כלום אבל חשבתי שאנחנו מדינת היהודים.

עפו אגבאריה: אם זה רק בגדר מחשבה, הבאתם את היהודים מחוץ לארץ, אז טפלו בהם.

חיים כץ: אנחנו נביא עוד.

חיים כץ: אל תדאג.

עפו אגבאריה: תביאו עוד.

עפו אגבאריה: אין לי בעיה.

עפו אגבאריה: תאמין לי שאין לי בעיה, אבל תטפלו בהם בשוויון.

עפו אגבאריה: אל תפלו אותם לרעה.

שי סומך: דרך אגב, הצעת החוק הייתה של חבר הכנסת בשארה.

חיים כץ: חשבתי שאנחנו מדינת כל אזרחיה.

עפו אגבאריה: תיקנת את דבריך.

חיים כץ: באים לכאן מכל העולם, אבל רק יהודים מקבלים אזרחות.

חיים כץ: פיניאן, לפי מה שהבנתי החוק הזה חל עליך לפי ועדת האתיקה.

ציון פיניאן: כן.

חיים כץ: כמה זמן אתה בארץ?

ציון פיניאן: מ-1956.

חיים כץ: הוא בארץ כבר 55 שנים.

שי סומך: ההתחשבות במחלה כפרמטר היא מאוד מאוד חריגה.

שי סומך: להתחשב במחלה שפרצה בחוץ לארץ, זה מחמיר את הקושי.

חיים כץ: אתה מבין מה אתה אומר?

שמחה בניטה: זאת מגיפה בינלאומית.

חיים כץ: יש מספר אנשים מוגדר.

חיים כץ: זה מחנה סגור שהולך ומצטמצם ולא הולך וגדל.

חיים כץ: הכול מוגדר ואתם יודעים כמה יכולות להיות העלויות ואתם יודעים לכמה שנים זה יתפרס לפי האקטואריה.

חיים כץ: אתם יודעים הכול.

חיים כץ: אתה יכול לומר לי שהעלות היא 500 מיליון שקלים פרוס על פני 25 שנים.

חיים כץ: אם הגיל הממוצע של האנשים האלה הוא שישים, תוחלת החיים היא גיל 81 ואצלם תוחלת החיים יותר נמוכה, אבל קח תוחלת חיים 81 ואתה רואה שעולה לך 500 מיליון שקלים שפרוסים על פני 25 שנים.

דב בארי: אני רוצה להדגיש כאן את הנקודה כדי לשים פה שוב את עמדת הממשלה.

דב בארי: זאת הצעת חוק שיש בה תמימות דעים בקרב כל נציגי המקצוע בממשלה שדנו בהצעה הזאת.

דב בארי: למרות מה שאמר המציע, חבר הכנסת פיניאן - גם אני הייתי בישיבה בה הגיע הרופא והסביר על הנושא הזה – כל אחד שומע את מה שהוא רוצה או מבין את מה שהוא רוצה לשמוע.

דב בארי: אני דווקא קיבלתי שם חיזוקים לטענות שאני מציג כאן.

דב בארי: צריך להבין, יש כאן חקיקת חוק מחלות.

דב בארי: חקיקת חוק מחלות היא חקיקה מאוד בעייתית.

דב בארי: כפי שאמר נציג משרד המשפטים שי סומך, אנחנו במדיניות הסוציאלית שלנו בוחנים כל אחד באשר מצבו הוא.

דב בארי: היום זה חולי הפוליו ומחר אלה חולים אחרים.

דב בארי: כל אחד ומצבו, וכמובן כל אחד ומצבו הקשה, אבל מדינת ישראל, מדינת הרווחה, צריכה לדעת להתמודד עם כולם יחד והיא לא יכולה לקחת סגמנטים של האוכלוסייה.

חיים כץ: יש לנו כאן שתי ברירות ואתה תחליט.

חיים כץ: בכל מצב, לפי מה שאתם אומרים, הצעת החוק הזאת היא תקציבית אלא אם באה הממשלה ותומכת.

חיים כץ: אם הממשלה תומכת, הצעת החוק הזאת לא תקציבית.

חיים כץ: אם הצעת החוק הזאת היא תקציבית, אתה צריך 50 חברים.

שמחה בניטה: אנחנו נחתים חמישים חברים.

חיים כץ: להחתים לא שווה כלום.

ציון פיניאן: לא, הם יבואו להצביע.

שמחה בניטה: הם גם יצביעו.

חיים כץ: אתה צריך חמישים אנשים.

שמחה בניטה: אנחנו נחתים שבעים.

חיים כץ: אתה צריך לחשוב עם עצמך ועם החברים טוב.

חיים כץ: אם אתה אומר לי שלמרות התנגדות הממשלה אתה ניסית לתאם ואתה רוצה להעביר את הצעת החוק בוועדה, לדעתכם היא תעבור ולדעתכם היא תעבור גם במליאה בקריאה ראשונה – אני אתן לך את מה שאתה מבקש.

ציון פיניאן: אני מחזק את דברי אדוני היושב ראש בסיפא של דברים.

חיים כץ: אתה רוצה להעביר אותה לקריאה ראשונה.

ציון פיניאן: כן.

חיים כץ: בסדר גמור.

חיים כץ: נעבור להקראה.

שמרית שקד: הצעת חוק פיצויי נפגעי פוליו (תיקון – נפגעים שטופלו בישראל במחלת שיתוק ילדים שבה לקו מחוץ לישראל), התשע"ב-2011 1.

שמרית שקד: תיקון סעיף 1 בחוק פיצוי לנפגעי הפוליו, התשס"ז-2007 (להלן – החוק העיקרי), בסעיף 1, אחרי "שיתוק ילדים" יבוא "או שקיבלו טיפול רפואי בישראל בשל מחלת שיתוק הילדים שבה לקו מחוץ לישראל".

שמרית שקד: 2.

שמרית שקד: תיקון סעיף 2 תיקון סעיף 2 לחוק העיקרי - (1) אחרי ההגדרה "השכר הממוצע" יבוא "טיפול רפואי ומחלת שיתוק ילדים שנעשה בישראל על ידי המדינה, הסוכנות היהודית, קופת חולים כהגדרתה בחוק ביטוח בריאות ממלכתי התשנ"ד-1994 או ההסתדרות המדיצינית הדסה או מטעמם ועד ליום 1 בינואר 1970".

שמרית שקד: (2) בהגדרה נפגע פוליו, האמור בה יסומן (1) ולפניו יבוא: "כל אחד מאלה" ובסופה יבוא: "(2) תושב ישראל שלקה מחוץ לישראל במחלת שיתוק ילדים ושקיבל טיפול רפואי בישראל למחלת שיתוק הילדים ושרופא מוסמך או ועדה רפואית, כאמור בסעיף 7, קבעו כי נגרמה לו נכות עקב מחלת הפוליו".

שמרית שקד: 3.

שמרית שקד: תיקון סעיף 7 בסעיף 7ב לחוק העיקרי, בפסקה (2), לפני "אם התובע" יבוא "לעניין נפגע פוליו כאמור בפסקה (1)" ובסופה יבוא "לעניין נפגע פוליו, כאמור בפסקה (2) בהגדרה נפגע פוליו", אם התובע קיבל בישראל טיפול רפואי למחלת שיתוק הילדים".

חיים כץ: מישהו ממשרדי הממשלה רוצה לומר משהו?

דב בארי: לפרוטוקול אני רוצה לומר שעמדת הממשלה היא להתנגד והצעת החוק היא תקציבית.

חיים כץ: אנחנו מצביעים.

חיים כץ: בעד אישור הצעת החוק – פה אחד הצעת החוק אושרה כל חברי הכנסת שנמצאים כאן תמכו והוועדה מאשרת את הצעת החוק לקריאה ראשונה והיא קובעת שהיא הצעת חוק תקציבית.

ציון פיניאן: במידה שהממשלה תתנגד.

חיים כץ: אמרו לך.

חיים כץ: הצעת החוק היא תקציבית ואני מקווה שבכל זאת היא תאושר במליאה.

עפו אגבאריה: תצביע גם על הצעת החוק שלי.

חיים כץ: אין מה להצביע.

חיים כץ: זה מיושם.

חיים כץ: תודה רבה.

חיים כץ: הישיבה נעולה.